Briljante All Blacks oordonder futlose IereDie All Blacks doen die haka voor hul wedstryd teen Ierland (19 Oktober 2019) (Foto: AP Photo/Mark Baker) Wanneer mens vir jou ouma gaan kuier het, het jy gewoonlik tee en koekies op ’n skinkbord gekry. Maar in Japan werk dinge klaarblyklik effens anders: Dáár kry mens sommer ’n rugbywedstryd op ’n skinkbord! Die All Blacks het vroeër hul Wêreldbeker-kwarteindstryd teen Ierland verspotmaklik met 46-14 gewen. Tog so briljant soos wat die Nieu-Seelanders was, so hard het die Iere probeer om die wedstryd op die voorafgenoemde skinkbord vir Steve Hansen se span te gee. Want as daar een span in wêreldrugby is teen wie jy nie moet foute maak nie, dan is dit die All Blacks. Ná net meer as 10 minute se spel was dit slegs Richie Mo’unga se strafskop wat die verskil was tussen die twee spanne. Maar toe Aaron Smith kort daarna vir die All Blacks se eerste drie oorgeval het, het die Ierse damwal in ’n duisend stukkies gebreek. Nóg ’n Smith-drie en ’n tikkie individuele sokkerbriljantheid deur Beauden Barrett het gesorg dat die Iere ’n gebroke span teen rustyd was. Maar kom ons wees eerlik – hulle was sedert hul skoknederlaag teen Japan nie die die gelukkigste span ter wêreld nie. Om groot woorde te gebruik – hul esprit de corps was beslis aan die floukant. Nieu-Seeland se Aaron Smith (9) vier ‘n drie saam met sy spanmaats (Foto: AP Photo/Mark Baker) Toe Codie Taylor net ná rustyd die All Blacks se vierde drie gedruk het, was die skrif aan die muur vir die Iere en hulle kon waarskynlik nie eens aan ’n terugvegpoging dink nie, newwermaaind om een van stapel te stuur. Vir diegene wat gedink het die All Blacks het ’n té maklike pad na die kwarteindstryd gehad en dat hulle ietwat onvoorbereid vir die uitspeelrondes was: Kieran Read en sy span het vandag gewys waarom hulle die wêreldkampioene is. En waarom hulle waarskynlik wéér die trofee omhoog sal hou. Puntemakers: All Blacks: Drieë: Aaron Smith (2), Beauden Barrett, Codie Taylor, Matt Todd, George Bridge en Jordie Barrett. Strafskop: Richie Mo’unga. Doelskoppe: Mo’unga (4). Ierland: Drieë: Strafdrie, Robbie Henshaw. Doelskop: Joey Carbery.